Id-Deputat Prim Ministru Chris Fearne, f'kummenti mal-gazzetta Times of Malta , qal li ma jaqbilx mal-proposta ta' marina f'Wied il-Għajn. Fil-kummenti tiegħu Fearne qal li jemmen li ż-żona li għadha mhix żviluppata madwar il-bajja għandha tibqa' kif inhi filwaqt li jittieħdu inkunsiderazzjoni t-tradizzjonijiet tal-lokalità u jkunu rispetatti dawk li għandhom l-irmiġġ fil-bajja. NGOs flimkien ma' residenti Skalin qed jitolbu lill-awtoritajiet sabiex dan il-proġett ma jsirx għall-ġid tal-lokalità. F' Jannar tmin NGOs flimkien ma' għadd ta' residenti kitbu lill-Parlament Ewropew u lill-Kummissjoni Ewropea biex jiftħu inkjesta dwar il-possibbiltà li l-proġett tal-marina qed jikser ir-regolamenti Ewropew kontra t-tniġġis. Residenti Skalin jiktbu lil UE dwar il-marina F'Novembru tas-sena l-oħra, permezz ta' tweġiba parlamentari, ħareġ li erba' kumpaniji tefgħu l-offerta tagħhom għall-kuntratt biex tinbena l-jott marina f'Wied il-Għajn. Il-Ministru Ian Borg qal li l-erba' bidders huma Harbour Management JV, Scala Marina JV, G and P Borg Ltd u Bonnici Bros Services Ltd. Kien qal ukoll li tnejn minn l-erba' bidders huma Joint Venture. Harbour Management JV hi magħmula mill-kumpanija MCS S.r.l, l-inġinier Stefano Puppo, il-perit Marcofilippo Alborno, il-ġeoloġist Marco Abbo u Onepage Teknoloji ve Turizm Yatirimleri A.S. u Iven Insaat Marina Yatirimleri ve Ticaret A.S. Filwaqt li l-joint venture ta' Scala Marina JV tinkludi lil Marina Di Valletta Ltd, Naipaul Developments Ltd, V&C Contractors Ltd, Bitmac Limited u Schembri Barbros Ltd. Skont kif qed tkun proposta, il-marina se tesa' 700 dgħajsa u l-pjan jinkludi breakwater ġdid u mollijiet. Il-Marina mhux se taffettwa l-parti mhux żviluppata tal-bajja – Abela Waqt li kien qed iwieġeb lill-ġurnalisti, wara konferenza tal-aħbarijiet it-Tlieta filgħodu l-Prim Ministru Robert Abela qal li l-pożizzjoni tal-Ministru Fearne fuq il-proġett taqbel mal-aspett tal-proġett fejn il-parti tal-bajja li mhiix żviluppata mhux se tkun affettwata. Abela qal li hu bħala resident ta' Marsaskala assigura li ż-żoni ta' għawm u żoni rikreattivi oħra mhux se jintmessu filwaqt li qal li mhux kuntent bid-dehra li għandha l-lokalità. Minn naħa tiegħu f'kummenti lill-ġurnalisti, il-Ministru responsabbli mill-proġett, Ian Borg, ta wieħed x'jifhem li l-opinjoni ta' ħafna li huma kontra l-proġett huma parti mill-isforzi ta' kandidat tal-Partit Nazzjonalista biex jara li jkun elett fuq id-distrett. Borg qal li l-pjan lokali hu dak li kien għamel il-Partit Nazzjonalista, fl-2006, u huma l-pjani lokali li qed jimxi fuqhom il-pajjiż u li skont dawn il-pjani l-marina tista' tinbena biss jew f'Marsaskala jew ix-Xemxija. Hu kompla jgħid li kellu laqgħat mal-Kunsill Lokali ta' Wied il-Għajn u qed jisma' dak li qed jgħidu r-residenti. 4 kumpaniji jitfgħu l-offerta għall-bini tal-marina f'Wied il-Għajn Investiment ta' €6.5 miljun għal sistema diġitali fil-qasam marittimu Il-Ministru Borg kien qed jagħti l-kummenti wara konferenza tal-aħbarijiet li matulha ħabbar investiment ta' €6.5 miljun għal sistema diġitali fil-qasam marittimu.Qal li fl-aħħar disa' snin, ir-Reġistru Malti kważi rdoppja t-tunellaġġ reġistrat. Il-Ministru Ian Borg semma li fl-2012 kien hemm ftit aktar minn 45 miljun tunellata reġistrata u sal-aħħar tal-2020 dawn telgħu għal aktar minn 86 miljun tunellata. Qal li sal-aħħar tas-sena 2021, in-numru ta' bastimenti reġistrati taħt l-Att dwar il-Bastimenti Merkantili, kien ta' kważi 9,300 bastiment li bħala tunellaġġ jammontaw għal aktar minn 86.1 miljun. Dan ifisser żieda ta’ 2.2% fuq Diċembru tas-sena 2020. Borg ħabbar li Malta ser tibbenefika minn investiment ta’ €6.5 miljun biex tiġi implimentata sistema diġitali fil-qasam marittimu. Id-Direttorat tal-Bastimenti Merkantili diġà implimenta l-ewwel proġett diġitali li ser jiddiġitalizza l-proċess tal-applikazzjonijiet ta’ aktar minn 100,000 baħri b’mod elettroniku, li ser jirriżulta f’aktar effiċjenza fl-ipproċessar ta’ dawn l-applikazzjonijiet. L-awtorità Transport Malta qiegħda wkoll tirregola l-korsijiet marittimi organizzati mill-istituti marittimi kemm f’Malta kif ukoll barra minn xtutna fejn għall-ewwel darba fl-aħħar xhur, l-awtorità, fi djalogu mal-industrija, żviluppat u approvat numru ta’ korsijiet għall-ekwipaġġ li jaħdem fuq jottijiet lussużi. Fir-rigward ta’ superyachts, sal-aħħar tal-2021 kellna kważi elf jott taħt il-bandiera Maltija. Din hija żieda ta’ 16% fuq Diċembru tas-sena 2020. Il-bandiera Maltija żammet postha bħala l-akbar reġistru merkantili fl-Ewropa u s-sitta fid-dinja. Ir-reġistru kkwalifika mal-aqwa 20 f’dik li hija l-lista l-bajda tal-Paris MOU fejn pajjiżna ġie klassifikat fis-17-il post. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook